**Συμβούλιο Ευρωπαϊκών Δικηγορικών Συλλόγων
(CCBE/Council of Bars and Law Societies of Europe)**

**Επιτροπή Διεθνών Νομικών Υπηρεσιών
(International Legal Services Committee)**

**Τηλεδιάσκεψη MSTeams – 29.01.2021**

1.- Στη διαδικτυακή συνεδρίαση της 29.01.2021 συμμετείχαν στελέχη της Ευρωπαϊκής Επιτροπής (Γενικές Διευθύνσεις Εμπορίου, Ανάπτυξης και Ομάδα Εργασίας ΗΒ) που απάντησαν στις ερωτήσεις του CCBE όσον αφορά τη ρύθμιση των δικηγορικών υπηρεσιών στη Συμφωνία Εμπορίου και Συνεργασίας ΕΕ-ΗΒ (ΣΕΣ – [Trade and Cooperation Agreement](https://eur-lex.europa.eu/legal-content/EL/TXT/PDF/?uri=CELEX:22020A1231(01)&from=EN)). Χρήσιμες είναι οι εξής παρατηρήσεις:

* Από 1.1.2021 οι Κοινοτικές Οδηγίες δεν ισχύουν στις σχέσεις ΗΒ-ΕΕ και πλέον εφαρμόζεται η ΣΕΣ, που περιλαμβάνει ειδικό κεφάλαιο «*Τμήμα 7: Νομικές Υπηρεσίες*»[[1]](#footnote-1), ενώ τα κράτη μέλη διατηρούν ευρύτατα περιθώρια διαφοροποίησης υπό τον όρο μη εισαγωγής διακρίσεων. Έτσι, οι Άγγλοι δικηγόροι απολαμβάνουν περίπου το επίπεδο προστασίας που αναγνωρί­ζεται στην παρεμφερή Εμπορική Συμφωνία ΕΕ-Ιαπωνίας, μπορούν δηλαδή να παρέχουν υπηρεσίες (υπό προϋποθέσεις και ανάλογα τη νομοθεσία του κράτους υποδοχής) με τον επαγγελματικό τίτλο του ΗΒ για θέματα που άπτονται αγγλικού ή διεθνούς (όχι όμως ενωσιακού) δικαίου.
* Επί του παρόντος τα κράτη μέλη δεν μπορούν να διαπραγματευτούν διμερώς προϋποθέσεις αναγνώρισης επαγγελματικών τίτλων, αφού την αποκλειστική αρμοδιότητα έχει η ΕΕ. Παράλληλα, όμως, η ΣΕΣ θέτει ελάχιστες προδιαγραφές και δεν εμποδίζει τα κράτη μέλη να υιοθετήσουν πιο «γενναιόδωρες» ρυθμίσεις με την επιφύλαξη πάντοτε του κοινοτικού κεκτημένου. Εξ άλλου είναι δύσκολο να φανταστεί κανείς την περίπτωση που ένα κράτος μέλος θα αποφασίσει να χορηγήσει ευνοϊκότερο καθεστώς στους Άγγλους δικηγόρους (λόγου χάρη δικαίωμα παράστασης στο δικαστήριο), αφού αυτό αυτόματα θα ενεργοποιούσε αντίστοιχο δικαίωμα για τους υπηκόους τρίτων χωρών με τις οποίες υφίσταται ανάλογη σύμβαση συνεργασίας (π.χ. Ιαπωνία).
* Η ΣΕΣ επιτρέπει την παροχή νομικών υπηρεσιών από Άγγλο δικηγόρο σε περιστασιακή-προσωρινή βάση (12 μήνες κατ’ ανώτατο όριο υπό τον όρο 6ετούς εμπειρίας και προηγούμενης καταχώρισης σε δικηγορικό σύλλογο του κράτους μέλος υποδοχής), δεν υφίσταται δικαίωμα μόνιμης εγκατά­στασης ούτε εισδοχής στην εσωτερική αγορά, ενώ φυσικά εφαρμόζεται για τη (μόνιμη ή προσωρινή) διαμονή των υπηκόων ΗΒ η μεταναστευτική νομοθεσία και οι εκάστοτε προϋποθέσεις άσκησης δικηγορίας στο κράτος υποδοχής.
* Δέον όπως δεν εφαρμόζονται διακρίσεις βασιζόμενες στους Άγγλους δικηγόρους που έχουν εξομοιωθεί προ της 31.12.2020 με δικηγόρο στο κράτος υποδοχής, αλλά Άγγλοι δικηγόροι που έχουν εγγραφεί στα μητρώα των Κοινοτικών Δικηγόρων δεν διατηρούν δικαίωμα αναγνώρισης, εφόσον δεν εφαρμόζονται πια οι Κοινοτικές Οδηγίες.
* Ενώ δεν υφίσταται δικαίωμα μόνιμης επαγγελματικής εγκατάστασης των φυσικών προσώπων (δικηγόρων), δεν ισχύει το ίδιο για τις δικηγορικές εταιρείες, υπό την επιφύλαξη πάντοτε των υφιστάμενων προϋποθέσεων εκ του νόμου στο κράτος υποδοχής (ενδεικτικά για αυξημένη πλειοψηφία κοινοτικών υπηκόων ή ειδικά προσόντα που απαιτούνται για τους εταίρους ή τους διαχειριστές κλπ.). Σε κάθε περίπτωση τα υποκατα­στήματα αγγλικών δικηγορικών εταιρειών LLP δεν αναγνωρί­ζονται πλέον ως κοινοτικά και θα πρέπει να αναζητήσουν άλλες μορφές αποδεκτής εγκατάστασης (με εξαίρεση τη Γαλλία όπου οι εγκατεστημένες μέχρι 31.12.2020 LLP εξακολουθούν να λειτουργούν). Όσον αφορά την αναγνώριση επαγγελματικών προσόντων, τα κράτη μέλη μπορούν να θέτουν περιορισμούς με την επιφύλαξη του μάλλον ευνοούμενου κράτους.
* Ειδική μνεία έγινε στην περίπτωση παροχής νομικών συμβουλών ενωσιακού αντικειμένου από δικηγόρο ΗΒ μέσω e-mail ή από τηλεφώνου, η οποία ως διασυνοριακή παροχή υπηρεσιών δεν εμπίπτει σε εξαιρέσεις και δεν επιτρέπεται. Σημαντική παράμετρος εξ άλλου είναι ότι δεν υφίσταται καμία πρόβλεψη για αναγνώριση δικαστικών αποφάσεων.

2.- Στη συνέχεια το λόγο πήρε η αγγλική αντιπροσωπεία, αναγνωρίζοντας ότι είναι σαφώς προτιμότερη μια συμφωνία από την παντελή απουσία ρυθμιστικού πλαισίου, τόνισαν ωστόσο ότι οι Άγγλοι δικηγόροι επιθυμούν τα κράτη μέλη ΕΕ να προβλέψουν επιεικέστερες διατάξεις για τους δικηγόρους τρίτων κρατών, κατά το παράδειγμα του ΗΒ, που είναι πολύ πιο ‘φιλόξενο’ για δικηγόρους που φέρουν επαγγελματικό τίτλο εκτός ΗΒ.

3.- Αναφέρθηκαν περιληπτικά οι διαπιστώσεις της καθιερωμένης (ανά εξάμηνο) επικοινωνίας μεταξύ εκπροσώπων του CCBE εκ μέρους της ΕΕ, της Αυστραλίας, του Καναδά, των ΗΠΑ και του Διεθνούς Δικηγορικού Συλλόγου (ΙΒΑ), που έλαβε χώρα στις 7.12.2020 για την ανταπόκριση των δικαστικών συστημάτων και δικηγορικών συλλόγων στα περιοριστικά μέτρα λόγω covid-19. Από τις αρχές Μαρτίου 2020 τα δικαστήρια παγκοσμίως άρχισαν να κλείνουν και σε πολλές περιπτώσεις οι δικαστικοί σχηματισμοί έθεσαν άμεσα σε εφαρμογή (ή πειραματίστηκαν) με διάφορα τεχνολογικά μέσα και εφαρμογές. Ενδιαφέρουσες παρατηρήσεις μπορεί να βρει κανείς στο [κείμενο](https://rm.coe.int/cepej-10-06-2020-declaration-in-greek-covid-19/16809ee8de) της Ευρωπαϊκής Επιτροπής για την Αποτελεσματικότητας της Δικαιοσύνης (CEPEJ) του Συμβουλίου της Ευρώπης, αλλά και την [επισκόπηση](https://www.coe.int/en/web/cepej/compilation-comments#Greece) των μέτρων ανά κράτος μέλος. Διαφαίνεται ότι η τηλε-εργασία και οι εξ αποστάσεως ακροαματικές διαδικασίες, παρά τον σκεπτικισμό και τις επιφυλάξεις, ήρθαν για να μείνουν, ενώ λόγω της πανδημίας επιταχύνθηκε ο ρυθμός εκσυγχρονισμού και υιοθέτησης εργαλείων Τεχνητής Νοημοσύνης τόσο στη λειτουργία του δικηγορικού γραφείου όσο και στις δικαστηριακές εργασίες.

4.- Τέλος, η Επιτροπή επισκόπησε το πρόγραμμα εργασιών της για το 2021, το οποίο περιλαμβάνει την εξειδίκευση και ανάλυση της ΣΕΣ, την διερεύνηση της σκοπιμότητας εκπόνησης πρότυπης σύμβασης αμοιβαίας αναγνώρισης για τα κράτη μέλη με το ΗΒ, και τις εξελίξεις σε θέματα ηλεκτρονικού εμπορίου σε επίπεδο Παγκόσμιου Οργανισμού Εμπορίου και UNCITRAL.

**Για την Ελληνική Αντιπροσωπεία**

**ΜΑΡΙΑ Π. ΣΤΑΜΑΤΟΓΙΑΝΝΗ**

**Σύμβουλος ΔΣΠ**

1. Σημειώνεται ότι η δικηγορία είναι το μόνο ελεύθερο επάγγελμα για το οποίο η ΣΕΣ περιλαμβάνει ειδικές διατάξεις, γεγονός που πιστώνεται ως επιτυχία των Άγγλων δικηγόρων που προπαγάνδισαν με ιδιαίτερη επιμονή τα αγγλικά διαπραγματευτικά κλιμάκια [↑](#footnote-ref-1)